Morten Dahlin (V), 2023-11-30:
Altså, det er jeg helt enig i, og det er jeg meget opmærksom på.
Det var også derfor, at jeg nævnte, at hvis man lægger jord til eksempelvis vedvarende energi-anlæg, skal der være nogle penge i det, også noget, man kan mærke.
For lokalsamfund skal selvfølgelig belønnes for at tage et ansvar.
Så jeg er meget opmærksom på helheden i de her beslutninger.
Så det er jeg faktisk helt enig med spørgeren i.
Tak for det, og tak for ordet.
Også tak til ordførerne for alle de mange bemærkninger til det her års regional- og landdistriktspolitiske redegørelse.
Jeg har glædet mig til at kaste mig over arbejdsområdet som landdistriktsminister, og der findes jo nærmest ikke en bedre måde end at starte med den her redegørelse.
Det synes jeg er helt fantastisk.
Det er et fantastisk område i Danmark.
Der er smuk natur, der er frodig jord, der er et rigt foreningsliv, og så er der sådan en kultur, hvor man ikke beder kommunen om at løse alle problemer.
Nej, her står man sammen, man kommer hinanden ved, man hjælper hinanden, og derfor har man også et stærkt foreningsliv og et aktivt civilsamfund.
Så har man den her stolthed, som også hr. Henrik Frandsen nævnte – stolthed over, hvor man bor, og hvor man kommer fra.
Men det er jo også et område, der er præget af nogle af de samme alvorlige udfordringer som mange andre landdistrikter.
Det kan være der, hvor skolen er lukket, hvor købmanden har drejet nøglen om, og hvor væksten er sket et andet sted.
Det bliver vi nødt til at tage alvorligt her på Christiansborg, for vi vil ikke have områder i vores land, der på den måde sakker bagud.
Som hr. Kasper Roug sagde det: Vi skal have et Danmark i balance.
Derfor har vi en utrolig vigtig opgave med at udvikle vores landdistrikter.
For der er så meget potentiale.
Det er steder med stærke traditioner, et rigt foreningsliv og masser af skabertrang og virkelyst.
Det er steder, der virkelig kan rykke, hvis de får lov.
Derfor vil jeg gerne være med til at løsne nogle af de snærende statslige bånd, så lokale initiativer kan blomstre i hele Danmark.
Alt for mange regler og alt for mange krav er vedtaget, fordi de giver god mening bag et skrivebord på Christiansborg, men de giver ikke nødvendigvis mening ude i virkeligheden.
Det skal vi gøre noget ved.
Der er den her redegørelse et meget vigtigt redskab.
For den giver os et statistisk indblik i livet i vores landdistrikter, og det kan vi bruge til at finde ud af, præcis hvor vi skal handle.
Men redegørelsen viser også, at der er nuancer, og at der er tegn på fremdrift og udvikling nogle steder.
Derfor kan de på nogle måder måske lidt forskellige udlægninger, der har været på den her talerstol, af, hvordan det står til i vores landdistrikter, sådan set godt være rigtige.
Begge versioner kan være rigtige, for nogle steder er der fremgang og udvikling, hvorimod der andre steder er det modsatte.
Det er vigtigt for mig, at vi politisk skaber rammerne for, at man lokalt kan skabe de forandringer, som matcher de lokales behov og visioner.
Jeg synes også, det er vigtigt, at vi, som bl.a. hr. Hans Christian Schmidt sagde, ikke taler noget ned.
Vi skal tale noget op.
Vi skal ikke ynke landdistrikterne.
Vi skal give dem de bedste muligheder for at kunne udvikle sig positivt, og vi bliver nødt til i fællesskab at løse de meget alvorlige udfordringer, der findes.
Generelt kan vi læse i redegørelsen, at befolkningstallet stiger ret markant i de større byer.
Der er også en mindre stigning, når vi kigger på landdistrikterne, der ligger tæt på de større byer.
Til gengæld ser vi et fald i landdistrikterne, der ligger lidt længere væk fra de større byer.
Det var det, som både fru Zenia Stampe og hr. Mikkel Bjørn var inde på, nemlig at der inden for landdistriktskommunerne også sker en urbanisering i form af en affolkning af det, der inden for landdistriktskommunerne er yderområderne, mens der er en behersket vækst tæt på selv de mindre byområder.
Dykker vi endnu længere ned og ser på landsbyerne, som har mellem 200 og 1.000 indbyggere, så er der en del af dem, der har oplevet en befolkningstilbagegang.
Men vi kan også se, at cirka en tredjedel har oplevet en vækst i befolkningen over de sidste 12 år.